La Biblioteca Municipal ofereix un nou servei de Lectura Fàcil
13 de juny de 2018

La Biblioteca Pública Municipal de l'Eliana ha creat un nou punt d'interés anomenat "Lectura fàcil", l'objectiu del qual és estimular la lectura i el seu aprenentatge per a aquelles persones que tenen dificultats de comprensió lectora, ja siga de manera transitòria (immigració, incorporació tardana a la lectura) o permanent (trastorns de l'aprenentatge, diversitat funcional).

La lectura fàcil és l'adaptació d'un text per a facilitar tant l'acció de llegir com la comprensió. L'objectiu d'aquestes publicacions és presentar textos clars i fàcils de comprendre, apropiats per als diferents grups d'edat i per a les circumstàncies personals de cada lector. Existeix una associació de lectura fàcil que, junt amb el Ministeri de Cultura, ha convocat el III Concurs Booktuber de Lectura Fàcil. En la pròpia Biblioteca disposen d'informació referent a açò per a les persones interessades.

L'accés a la lectura és un dret, i proporcionar materials de lectura fàcil és una qüestió de democràcia i accessibilitat.